Document ID: /fineweb-2-swissfilter-quality_10-filterrobots/filtered/05603.jsonl.gz/14

Ferrostaal i Christof grade toplanu-elektranu u Zenici: Projekat vrijedan pola milijarde maraka
Ovo je jedna od najvećih investicija u Bosni i Hercegovini u poslijeratnom razdoblju, od koje se očekuje unapređenje kvaliteta života u gradu i regiji
Njemački Ferrostaal i njegov partner u konzorciju austrijski Christof Group gradit će kombiniranu toplanu-elektranu u Zenici jačine 240 MW električne energije i 170 MWth toplotne energije koja bi, prema planu, trebala početi da radi 2013. U srijedu su predstavnici ove dvije kompanije potpisali ugovor sa KTG Zenica, firmom u vlasništvu KTG AG Lugano, Švicarska i Općine Zenica. KTG Zenica povjerila je projekat konzorciju Ferrostaal – Christof po principu ključ u ruke, što uključuje inžinjering, nabavku i izgradnju (EPC). Centrala će se graditi u fazama sa ukupnim instaliranim kapacitetom koji će po projektu biti dostignut sredinom 2014. godine.
Biće i za izvoz
Investicija u ovu centralu biće preko 250 miliona eura i predstavljat će značajan doprinos razvoju i stabilizaciji plinske mreže u državi i mogućnostima isporuke gasa u regionu, a obezbijediće električnu energiju i za domaće potrebe i za izvoz. Nova centrala će predstavljati i pouzdan izvor toplotne energije za sistem daljinskog grijanja u Zenici.
“Ovo bi moglo značiti početak realizacije jednog od najznačajnijih i najvažnijih problema građana Zenice – osiguranja kvalitetnog, dovoljnog, ekonomski i ekološki prihvatljivog izvora toplotne energije za potrebe sistema daljinskog grijanja. U našem strateškom partneru KTG AG Luganu prepoznali smo šansu i mogućnost koja vam se jednom možda desi”, kazao je načelnik Zenice Husejin Smajlović.
Erdal Trhulj, ministar energije, rudarstva i industrije Federacije BiH, naglasio je da ono što se dogodilo “našim prijateljima u Japanu i pogotovo oko nuklearne energije, te ono što je uslijedilo u Njemačkoj dokaz je da je ovakav projekat neophodan i da se treba realizovati”.
Opširnije SUTRA u Oslobođenju.